Realme X, Redmi Note 7 Pro और Realme 3 Pro में कौन बेहतर?  
48 मेगापिक्सल कैमरे से लैस है रियलमी 3 प्रो 
Realme 3 Pro डुअल रियर कैमरा सेटअप के साथ आता है 
स्नैपड्रैगन 675 प्रोसेसर से लैस है रेडमी नोट 7 प्रो
Oppo के सब-ब्रांड रियलमी ने हाल ही में चीन में अपने नए स्मार्टफोन Realme X को लॉन्च किया है। रियलमी एक्स कंपनी के Realme 3 Pro स्मार्टफोन से महंगा है। Realme X कंपनी का पहला ऐसा स्मार्टफोन है जो पॉप-अप सेल्फी कैमरा से लैस है। Realme ब्रांड के इस लेटेस्ट स्मार्टफोन में इन-डिस्प्ले फिंगरप्रिंट सेंसर और 48 मेगापिक्सल का प्राइमरी कैमरा भी है। Realme X की सीधी भिड़ंत Xiaomi Redmi Note 7 Pro से होगी। आइए कीमत और स्पेसिफिकेशन के आधार पर जानते हैं कि Realme X, Redmi Note 7 Pro और Realme 3 Pro में कौन बेहतर है?

भारतीय मार्केट में रियलमी एक्स की कीमत क्या होगी, फिलहाल इस बारे में जानकारी नहीं मिल पाई है। चीनी मार्केट में Realme X की कीमत 1,499 चीनी युआन (करीब 15,400 रुपये) से शुरू होती है। यह दाम 4 जीबी रैम और 64 जीबी स्टोरेज वेरिएंट का है। इस फोन के 6 जीबी + 64 जीबी वर्ज़न की कीमत 1,599 चीनी युआन (करीब 16,400 रुपये) और 8 जीबी + 128 जीबी वेरिएंट का दाम 1,799 चीनी युआन (करीब 18,500 रुपये) है।

रियलमी 3 प्रो का दाम 13,999 रुपये से शुरू होता है। इस दाम में 4 जीबी रैम और 64 जीबी स्टोरेज वेरिएंट मिलता है। फोन के 6 जीबी + 64 जीबी वेरिएंट की कीमत 15,999 रुपये और 6 जीबी रैम + 128 जीबी स्टोरेज वेरिएंट का दाम 16,999 रुपये है।
शाओमी ने Redmi Note 7 Pro (रिव्यू) के दो वेरिएंट उपलब्ध कराए हैं।  4 जीबी रैम + 64 जीबी स्टोरेज वेरिएंट को 13,999 रुपये में बेचा जाएगा। ग्राहक रेडमी नोट 7 प्रो के 6 जीबी + 128 जीबी वर्ज़न को 16,999 रुपये में खरीद पाएंगे। यह नेप्ट्यून ब्लू, नेब्यूला रेड और स्पेस ब्लैक रंग में उपलब्ध होगा।

डुअल-सिम (नैनो) वाला रियलमी एक्स एंड्रॉयड 9 पाई पर आधारित कलरओएस 6.0 पर चलेगा। फोन 6.53 इंच की फुल-एचडी+ (1080x2340 पिक्सल) एमोलेड स्क्रीन से लैस है। इसका आस्पेक्ट रेशियो 19.5:9 है। इस स्मार्टफोन पर कॉर्निंग गोरिल्ला ग्लास 5 की प्रोटेक्शन है। डुअल-सिम Realme 3 Pro आउट ऑफ बॉक्स एंड्रॉयड पाई पर आधारित कलरओएस 6.0 पर चलेगा। इसमें 6.3 इंच का फुल-एचडी+ (1080x2340 पिक्सल) आईपीएस डिस्प्ले है, 19.5:9 आस्पेक्ट रेशियो के साथ। 2.5 डी कर्व्ड ग्लास के साथ आने वाले इस फोन में कॉर्निंग गोरिल्ला ग्लास 5 की प्रोटेक्शन है। Redmi Note 7 Pro में 6.3 इंच की फुल-एचडी+ स्क्रीन है, 19.5:9 आस्पेक्ट रेशियो और वाटरड्रॉप नॉच के साथ। फोन के फ्रंट और बैक पैनल पर 2.5डी कर्व्ड गोरिल्ला ग्लास 5 का इस्तेमाल हुआ है।

डिज़ाइन की बात करें तो तीनों ही फोन के बैक पैनल पर ग्रेडिएंट फिनिश है। Realme X में पॉप-अप सेल्फी कैमरा मॉड्यूल तो वहीं अन्य दोनों स्मार्टफोन के फ्रंट पर वाटरड्रॉप-नॉच है।

रियलमी एक्स स्मार्टफोन में ऑक्टा-कोर स्नैपड्रैगन 710 प्रोसेसर के साथ 8 जीबी तर रैम दिए गए हैं। साथ ही इसमें ऐड्रेनो 616 जीपीयू का इस्तेमाल हुआ है। Realme 3 Pro में भी इसी चिपसेट का इस्तेमाल किया गया है लेकिन Redmi Note 7 Pro स्मार्टफोन में 11एनएम प्रोसेस से बने क्वालकॉम ऑक्टा-कोर स्नैपड्रैगन 675 प्रोसेसर का इस्तेमाल हुआ है। साथ ही हैंडसेट में 6 जीबी तक रैम और ऐड्रेनो 612 जीपीयू है।

स्टोरेज की बात करें तो Realme X के दो स्टोरेज वेरिएंट हैं- एक 64 जीबी और दूसरा 128 जीबी स्टोरेज वेरिएंट के साथ। रियलमी 3 प्रो की इनबिल्ट स्टोरेज 128 जीबी तक है और ज़रूरत पड़ने पर 256 जीबी तक का माइक्रोएसडी कार्ड इस्तेमाल करना संभव है। Redmi Note 7 Pro में 64 जीबी स्टोरेज और 128 जीबी स्टोरेज के दो विकल्प हैं। दोनों ही वेरिएंट 256 जीबी तक के माइक्रोएसडी कार्ड को सपोर्ट करते हैं।

Realme X दो रियर कैमरों के साथ आता है। यहां एफ/ 1.7 अपर्चर वाला 48 मेगापिक्सल का प्राइमरी सेंसर है। इसके साथ एफ/ 2.4 अपर्चर वाला 5 मेगापिक्सल का सेकेंडरी कैमरा दिया गया है। पॉ-अप मॉड्यूल में 16 मेगापिक्सल के सेल्फी सेंसर को जगह मिली है।

अब बात कैमरा सेटअप की। Realme 3 Pro डुअल रियर कैमरा सेटअप के साथ आता है। पिछले हिस्से पर एफ/ 1.7 अपर्चर वाले 16 मेगापिक्सल प्राइमरी कैमरे के साथ एफ/ 2.4 अपर्चर वाला 5 मेगापिक्सल का सेकेंडरी कैमरा भी है। फ्रंट पैनल पर एफ/ 2.0 अपर्चर वाला 25 मेगापिक्सल का सेल्फी कैमरा है।
Redmi Note 7 Pro डुअल कैमरा सेटअप के साथ आता है। इसमें एफ/ 1.79 अपर्चर वाला 48 मेगापिक्सल का प्राइमरी सेंसर है। इसके साथ 5 मेगापिक्सल का सेकेंडरी डेप्थ सेंसर दिया गया है। फोन में एआई सीन डिटेक्शन, एआई पोर्ट्रेट मोड और नाइट मोड जैसे कैमरा फीचर हैं। इसके अलावा फोन में 13 मेगापिक्सल का सेल्फी सेंसर है।

रियलमी एक्स फोन की बैटरी 3,765 एमएएच की है और यह VOOC 3.0 फास्ट चार्जिंग को सपोर्ट करती है। Realme 3 Pro डिवाइस की बैटरी 4,045 एमएएच की है। यह 20 वाट VOOC फास्ट चार्जिंग को सपोर्ट करती है। Redmi Note 7 Pro फोन की बैटरी 4,000 एमएएच की है और यह क्विक चार्ज 4.0 को सपोर्ट करेगी।

Realme X में यूएसबी टाइप-सी पोर्ट, डॉल्बी एटमस सपोर्ट, 4जी एलटीई सपोर्ट, वाई-फाई 802.11एसी, ब्लूटूथ 5 और जीपीएस शामिल हैं। Realme 3 Pro में ब्लूटूथ 5.0, 4जी एलटीई, वाई-फाई 802.11एसी, 3.5 एमएम हेडफोन जैक और माइक्रो-यूएसबी पोर्ट से लैस है। रेडमी नोट 7 प्रो में यूएसबी टाइप-सी पोर्ट, 3.5 एमएम ऑडियो जैक और डुअल सिम कनेक्टिविटी फीचर इस फोन का हिस्सा हैं।